gewigsverlies – toortsie.com
November 26, 2012 Januarie 28, 2013 ~ Toortsie	~ 18 Kommentaar
Weight Watchers sê:
Dink voor jy eet. Julle ken mos daai ding van omtrent 'n hele sjokolade op te eet en dan skielik, met wange vol sjokolade en net die papiertjie in jou hand, te besef wat jy eintlik aan die doen is? Of jy sit, half deur die slaap, en eet omtrent die hele beskuitblik leeg terwyl jy hulle een-een in die koffie week?
Dink voor jy koop. En die belangrikste nog, moenie winkels toe gaan as jy honger is nie!! Kyk na die etikette op die kosse en besluit of jy regtig die kosse met die hoë vetinhoud wil hê. Kyk uit vir alternatiewe, sodat jy dit in jou kas het. As jy nié die vetterige kosse in jou kas het nie, kan jy nie in die versoeking kom om dit te eet nie!!
Dink vooraf. Voor jy gaan uit-eet, dink vooraf hoe jy dit gaan benader, sonder om jouself te benadeel. Besluit vooraf dat jy dalk eerder die minder romerige en vetterige kos gaan kies. Dalk 'n Griekse slaai vir voorgereg? Wees voorbereid.
Dink terwyl jy eet. Moenie sit en lees of TV kyk of enige iets anders doen terwyl jy eet nie. Geniet ELKE happie. Eet stadig. Kou dit rustig. Hou op wanneer jy versadig voel. (Ons is mos geleer om ons bord leeg te eet!!)
Dink positief. Dink jy KAN weer maer word. Dink hoe lekker jy gaan voel as jy weer jou doelgewig bereik het. Dink hoe mooi gaan jy lyk!! 😆 Dit moedig jou aan om vas te byt. Dink: Ek kon dan gister by die eetplan hou, dan sal ek dit vandag ook kan doen!!
Dink slanker, dink gesonder kos, dink oefening. En moenie dat ander jou met onsensitiewe opmerkings van plan laat verander nie.
Komaan, ons KAN!! En behalwe dat ons die kilo's kan afgooi, KAN ONS OOK ONS MOOI, NUWE SLANKE LYWE BEHOU!!!